정조 23년
己未十月初十日辰時上御誠正閣藥房入診大臣備局堂上引見入侍時藥房都提調李秉模提調金文淳副提調李集斗記事官金啓溫李存秀洪奭周原任直提學鄭大容檢校直閣徐榮輔原任直閣金祖淳檢校直閣沈象奎直閣金近淳右承旨鄭尙愚假注書李弘謙事變假注書鄭日泰左議政沈煥之行知敦寧李秉鼎刑曹判書李得臣行大護軍徐有大行護軍申大顯申大謙李漢豐行左承旨李書九工曹參判李冕膺掌令鄭澣副校理洪樂安以次進伏訖秉模等曰昨日經宿親享今又侵早臨殿聖體若何上曰今番享事日氣淸明將事之際自不知爲勞矣秉模曰升歌節奏比之於前頗爲遲遲時刻亦久而聖心洞屬自不覺其遲遲矣上曰昨夜則夜氣頗寒來頭日氣次次向寒而大抵今秋節序甚晩卽今無異九月之時市上紅柹尙爛熳以今節序推之則來春之向暄亦必在晩矣秉模等曰寢睡水剌之節何如上曰予之寢睡常多失睡時而昨夜夜深後始假寐矣仍敎秉模曰卿之重任旣已體諒藥院提擧亦當許解以爲便意之地而尙此未果今又入診今筵當有許副之敎矣秉模曰臣雖非本院提擧今日則當進參於候班矣秉模等曰王大妃殿氣候何如上曰一樣矣秉模等曰今日湯劑亦當煎入乎上曰有一時滯候而兼有外氣湯劑待下敎煎進好矣秉模等曰惠慶宮氣候何如上曰一樣矣秉模等曰醫官待令入診何如上曰置之可也上曰玉堂臺諫不知筵體之至嚴至有座次之不審極爲駭然矣命書榻敎曰掌令鄭澣副校理洪樂安竝推考煥之曰臣復叨重任冒膺恩命亦已有日矣豈不欲策勵駑鈍殫竭心膂仰答聖眷之萬一而惟其庸闇空疎自在少壯未嘗經心於當世事務況今狗馬之頹齡奄過桑楡之斜暉加以疾患侵凌精力銷耗朝晝事爲茫如夢寐尋常酬接輒多顚錯而乃欲擔夯廊廟之重務參贊民國之大計則雖自謂白首丹忱仰攀千載之盛會俯殫平生之微分吁亦迂矣夫國之置相蓋將以彌綸世道經濟國事而如臣之旣謬且衰將焉用哉世敎之汚隆國勢之安危古所云大臣在者只謂其備中書之軒裳犯九衢之鏡漏已乎此猶言其大者至於典章凡例之微簿書期會之末亦難領略而署其尾若不早自引退則外而朝體墜傷內而國計悠謬其所以負聖明重畀之隆恩招士友四至之公議者臣無能逃罪於百世之下矣以我殿下曲遂萬物渾爲生成之仁竊庶幾俯鑑衷懇特垂體諒以幸公私是臣區區之望也上曰自來中書常規凡有草記之稟覆首相主之左右相莫或代斵則有司堂上尤何敢替行乎此所以近飭籌司使之遵守常規也後人之觀籌司草記文蹟者不問知爲其時首相之文以是追編文稿也不疑而取而錄之然而年前二三故相或以年至耆耇或以不嫺簿牒請令有司之臣贊助果許之蓋於故相申文貞時有竝與簿牒題決一委有司爲之之可據也常規不可闊狹而雖罕亦或有其例故相金憲肅蔡文肅兩例中從便倣用可也出擧條上曰卿是耆舊之年故旣許於金蔡兩相之例有難獨靳於卿玆以兩例許卿草記等事以有司堂上替勞而後勿引以爲例也仍敎書九曰此筵話詳細構草仍爲載入於籌司謄錄也煥之曰聖念曲諒至此臣尤爲感惶不知所達矣上曰前左相今夏以來愼節實爲可悶其在禮使之道宜有體諒之事而近當晨夜之役尤難强令責任故不得已勉副而卿則近來休息已久今日中書之任可謂非卿莫可彌綸世道之責一委於卿如錢穀甲兵之事猶屬第二振勵頹綱扶植名義卽是目前對揚之道予之所取於卿在此不在彼卿須體予至意勿爲過巽雖或闊於事務庸何傷乎又敎曰右相今日何不入來也煥之曰有拘忌而不得入參矣右相自來鍊達於事務中書之務臣亦多恃於僚相矣上曰與僚相相議爲之在卿亦好矣上曰今番享事時祭官塡差極爲苟艱至於未通淸承文參下皆爲齋祝以若生疎之人能免於失措者亦可幸也近來侈風靡事不然而以享班所見言之未通淸及參下文官皆着朝服蓋四品朝服五品以下黑團領自是例也故儀註本如此而今承文參下人無難着之此亦侈弊之一端豈成說乎憶昔先朝予陪進廟庭時見之則侍從之着朝服者未半居然數十年之間侈習之日滋至於如此且在前則有木紅貢緞廣織等朝服故重臣朴宗甲在春坊時亦着木紅廣織至於近日則全用杭羅又或着紅苧朝服而苧之染紅人必欲取其色鮮色旣易渝弊又改爲故所費反多於杭羅云矣且以煖帽言之貂帽亦是命德之器其品之截然殆同軒軺至如醫譯輩則以賜送也故雖或着之而文之未經佐貳者武之巡將者無不着之不惟是也甚至壽職者亦皆效尤衣章等級之不明莫此爲甚矣大抵朝衣雖不必麤陋不當華侈凡人德行蘊諸中然後自有粹面盎背之效雖服華美之服乃可相稱而若無是德而徒爲粲粲衣裳則反有服不衷之譏矣秉模曰聖敎至當矣朝服貂帽今人多不識古例認以爲不可不着若聞今日聖敎則此弊之矯革似不難矣煥之曰朝服一款著爲一定之式然後可無斑駁之弊執禮大祝外執尊齋祝以下竝令勿着如杭羅則已製者不必禁之矣上曰齋祝中亦有侍從玉堂人則亦難著爲一切之法今番西班卿宰數三人外皆不着朝服不當着者着之當着者不着此亦關於朝儀之一端矣如欲禁奢侈則杭羅服色之禁不禁猶屬餘事所謂時體每有所自出之處一人先之百人效尤先從其所自出之處痛加禁抑則彼效尤者自可不令而禁之矣秉模曰果如聖敎矣上曰法筵朝儀何等嚴重而近來每一大朝會便有一番做錯者日前謁聖齋宿時侍衛之雜亂姑勿言而至有承宣坐樣之欠敬此無他今之人在家無行檢之工故出而公座亦然事雖微細豈不可悶乎上曰次對爲之煥之曰此江原監司南公轍災實狀啓也道內豐儉不爲分等仍以爲事目災八十結外不足災一百十一結八十五負三束依數準許事請令廟堂稟旨分付矣本道年事雖曰稍熟狀辭所論不無峽野之優劣則竝與稍實之次而全不區別者殊甚疎忽該道臣從重推考原狀啓勿施更令詳細審察從速分等狀聞後稟處何如上曰依爲之出擧條上曰今年東道雖云豐熟豈無優劣可言之處而初不分等何也東風前後農形可謂判異而或者以爲風後少無所損云此理外之說矣煥之曰果聞今秋穡事及其刈獲後始驗其有損矣上曰東伯出自近臣則凡所爲民事處尤當竭心以爲對揚朝家之意而今於年分狀啓擧行之疎忽如此事欠誠實矣仍敎書九曰不爲分等亦有近例乎書九曰何年何道之不爲分等雖未能詳記而大抵關西關北年分多有不爲分等之時今年關東年事竝與稍實之次而不爲區別則未免疎忽矣上曰西北則果其然矣仍敎大謙曰纔自伊川遞歸其處農形果何如大謙曰各穀大登人謂無前之豐矣煥之曰此廣州留守金思穆災實狀啓也以爲本府今年穡事均之謂登熟各面之些少災頉固無分等之可論而合計今未移舊覆沙乃爲四十四結九十九負五束較諸地部劃下十結則不足爲三十四結九十九負五束依此數特許加劃事請令廟堂稟旨分付矣所請旣爲些略流來舊頉之竝擧於年分亦有已例依所請施行何如上曰依爲之出擧條煥之曰宣惠廳堂上未差之代行禮曹判書金文淳差下使之察任何如上曰依爲之出擧條上曰吏判事萬萬過矣然而精神筋力有所未逮處則亦難强令行公而任是職者果難其人年前奉朝賀李命植三年此任一直善爲今則惜乎老而不可復爲矣秉模曰此重臣居官於內於外多有過人處矣煥之曰宣武祠句管堂上以皇朝人及忠臣子孫中文蔭武從二品以上隨闕差下廟堂主之俾遵其任事曾有傳敎矣今方有窠行護軍李漢豐差下使之察任何如上曰依爲之出擧條煥之曰關東災實狀啓纔以勿施之意仰達而後錄條件中橫城太還限三千石以租粟換作安峽太還限一千石以小豆換作事開倉在卽不可不及今稟定矣穀名換作本宜難愼而皮穀則每多無實小豆則亦是貴種兩邑四千石之一時換作反有來頭生別弊之慮令道臣詳察事情今年則姑爲從略準折換作後穀名石數更爲條列登聞之意分付何如上曰依爲之出擧條大顯曰長陵來龍農路二處補土鋪石後托農路一處補土防塞水口潮水往來處築垌之役九月初二日始役初九日告訖而至於防塞處及築垌處待明春當爲植木其時將有所入物力此則不可不預爲稟定故敢此仰達矣上曰依爲之禁衛營取用可也出擧條秉模曰臣旣伏蒙體諒之恩俾有自便之道臣欲迨此時爲省掃之行而今適登筵故敢此仰達矣上曰許副之擧全爲便卿卿須安心作行也仍命書榻敎曰判府事兼帶內局之任許副上曰事變注書京畿人乎尙愚曰居交河云矣上敎奭周曰爾曾經實注書乎奭周曰臣曾蒙削薦之命矣上命書榻敎曰前注書洪奭周罪名蕩滌仍任牌招注書李弘謙望筒勿施奭周先退書九曰湖南結役前道臣李得臣有所釐正而姑未施行今則前道臣出疆在邇勢將使之往復時道臣從便擧行矣右相欲以此意一番警咳而今日適不登筵故敢此仰達矣上曰湖南結役事昨年筵敎已付之廟堂與道臣俾南民得除一分之弊而訖今無一事着實釐正寧有如許道理乎前完伯辜負極矣自兼司書時予之庇覆何如向來諫長時予所拯濟又何如至今生成曲費造化意謂此重臣多怯而無弊特除完伯矣莅任以後非特廉聲未聞少無一半分釐弊之事反有種種生弊之端而雖以結役事言之全不致意草卒彌縫至有所謂從前所無之考給租等說反爲及聞於朝廷百人雖辜負此重臣倘念所經歷之事則豈敢若是無嚴乎乃有如許罪過而猶自晏然遞歸之後今爲秋判又將無事爲專對之任矣大抵凡人之所以無忌憚者每由於有所憑恃甚或睯不知畏殆若莫之誰何者然如此而其能終逭於罪戾其罪所及又豈止於一人乎今春輪症無異於經亂甚於龍蛇在今以休養生息之道每事闊略而此亦豈一向如是乎前左相事亦慨然矣兩南結役旣付廟堂則嶺南前道臣雖已作故前完伯之擧行無狀一至於此而一竝任他不少董飭豈以予忘却而然乎卽今朝廷勞逸倒置顧予近日精神漸不如前朝爲者暮遺竝與眼力觀於日前親押時卿等知之凡事皆然事關民隱一念慥慥旣發端之言必欲踐履今予一副當規模在此以是寢室之壁列書已發令而未施行之條件以爲備忘忽之一助則況於雜役之於湖南爲一大民弊處其可不記有而前此筵席旣以一任之欲觀擧行之如何而已設言於卿等則何可更爲提問乎今所謂擧行者如此雖其所謂釐正者不問可知爲孟浪今日朝廷敢售如許所爲乎李得臣之罪可勝言哉卿等更勿發說斯速退去得臣先退上曰李得臣不足道卿等之看作例事尤駭然矣卿等但當退去可也仍命次對先退秉模等退出澣進前上曰臺諫當於諸宰稟事之後卽爲傳啓而今始進前何也尙愚曰掌令鄭澣不卽進前事甚未安推考何如上曰生疎之致置之也上曰諫長何不入來乎注書知入也日泰承命出問回奏曰有實病而不得入來云矣上命書榻敎曰庭候不參次對不入之當該諫長罷職又命書榻敎曰政官牌招開政澣曰臣儱侗譾劣本不合於淸朝耳目之任而賓對有命冒沒登筵趨簉之際去就顚錯致煩聖敎滿心慙悚尤無容措以此情踪其何可一刻晏然於臺次乎請命遞斥臣職上曰生疎所致爾則爲先從重推考出擧條上曰臺諫旣進前於次對命退之後當以詣臺臺諫入侍書出矣仍命書榻敎曰詣臺臺臣入侍澣曰新除授司諫院司諫高宅謙時在全羅道昌平地請斯速乘馹上來事下諭上曰依啓出擧條上曰下直閫帥入侍出榻敎賤臣承命出傳與全羅左水使李膺運偕入進伏膺運奏職姓名上曰承旨問履歷也尙愚問履歷膺運仰奏履歷上曰外任爲幾處乎膺運曰曾經古阜慶興肅川咸陽靈巖宣川等邑矣上曰古阜何年除拜何時赴任乎膺運曰丙申蒙除辛卯到任矣澣曰全羅左水使李膺運奏對多有顚錯全羅左水使李膺運罷職上曰依啓出擧條尙愚曰掌令鄭澣進前之時傳啓之際俱有失措事甚未安推考何如上曰依爲之出擧條澣曰臣知識魯莽本不合於淸朝耳目之任而奏對之際做錯非細至被承宣請推之擧滿心慙惠靡所容措以此情踪其何可一刻晏然於臺次乎請命遞斥臣職上曰勿辭亦勿退待出擧條上敎澣曰帥臣以奏對顚錯臺臣請罪而臺臣奏語亦極顚錯責人說政是自道語也入侍之前何不預習以致做錯之若是也今番則付之生疎姑爲參量後勿如是也命退澣退出命書榻敎曰滯囚可悶時囚皆令今日捧供待判下仍爲議處照律金吾堂上中時無職名人令該曹付軍職命退承史以次退出